作者:陳允平
標題:風流子
內容:闌干休去倚，長亭外、菸草帶愁歸。正曉陰簾幕，綺羅清潤，西風環佩，金玉參差。深院悄，亂蟬嘶夏木，雙燕別春泥。滿地殘花，蝶圓涼夢，半亭落葉，蛩感秋悲。蘭屏餘香在，銷魂處、憔悴瘦不勝衣。誰念鳳樓當日，星約雲期。悵倦理鸞箏，朱弦空暗，強臨鴛鏡，錦帶閒垂。別後兩峰眉恨，千里心知。